২০১৩ সালে প্রধানমন্ত্রী শেখ হাসিনা নির্বাচনকালীন সরকার গঠনের প্রশ্নে বিএনপির সঙ্গে যে আলোচনার প্রস্তাব দিতে চেয়েছিলেন তাতে বিরোধীদলীয় প্রধান যদি অংশগ্রহণ করতেন তাহলে সংসদে প্রতিনিধিত্বকারী দলগুলোর প্রতিনিধিত্বকারী নির্বাচনী সরকার ব্যবস্থায় একটি ফর্মুলা দাঁড় করানো যেত, তার ভিত্তিতে বাংলাদেশে নির্বাচনকালীন সরকার ব্যবস্থার একটি প্রচলন হতে পারত- যা সবাই একইভাবে ব্যবহার করতে পারত। তখন খালেদা জিয়ার পরিকল্পনা ছিল নির্বাচন প্রতিহত করা, তা ছাড়া ইগো প্রবলেম তো ছিলই। সব মিলিয়ে ২০১৩ সালে একটি ভালো সুযোগ আমাদের হাতছাড়া হয়েছে। এখন দেখা যাক প্রধানমন্ত্রী শেখ হাসিনা কীভাবে নির্বাচনকালীন সরকার গঠন করেন, নির্বাচন কমিশন, প্রশাসনসহ সব সংশ্লিষ্ট সংস্থা কীভাবে কাজ করে কেমন নির্বাচন দেশে অনুষ্ঠিত হয়। তিনি তো বারবারই বলছেন যে, জনগণ ভোট দিলে তিনি আছেন, না দিলে নেই। তিনি প্রশ্নবিদ্ধ নির্বাচন করতে চান না। এখন বিএনপি কি করবে? তারা খালেদা জিয়াকে ছাড়া নির্বাচনে যাবেন না, নির্বাচন হতে দেবেন না- এই দাবিতে তারা অনড় থাকবেন, নাকি নির্বাচনে অংশ নিয়ে অবস্থান স্পষ্ট করবেন। বিএনপির সংকট খুব কম নয়। লন্ডনে অবস্থানরত দলের ভারপ্রাপ্ত চেয়ারম্যান কি সিদ্ধান্ত দেন, আবার জেলের অভ্যন্তরে থাকা খালেদা জিয়া কী সিদ্ধান্ত দেন- তা দেখার বিষয়। অন্যদিকে বর্তমানে যারা প্রতিদিন বক্তৃতা করেন- তা কী সিদ্ধান্ত দেয়ার ক্ষমতা রাখেন, দল কতটা মানবে, গ্রহণ করবে- সবই দেখার বিষয়। বিএনপি শেষ পর্যন্ত নির্বাচন প্রতিহত করার শেষ যুদ্ধে নামে কিনা- তাও দেখার বিষয়। আসলে বিএনপি এখন আবেগ কুড়ানোর বক্তৃতা শেষে ঝুড়ির অবস্থা দেখবে। তারপরই সিদ্ধান্ত নেবে- তারা কোন পথে হাঁটবে? সেটি দেখতে আরো কিছুদিন অপেক্ষা করতে হবে।